তুরস্ক
প্রশাসনিক সুবিধার্থে তুরস্ককে ৮১টি প্রদেশে বিভক্ত করা হয়েছে। সব বিভাগ আবার সাতটি অঞ্চলে বিভক্ত। তবে এই সাতটি অঞ্চল কোনো প্রশাসনিক বিভাজন নয়। প্রতিটি প্রদেশ কয়েকটি করে জেলায় বিভক্ত। তুরস্কে মোট জেলা আছে ৯২৩টি। প্রতিটি প্রদেশের নামই সেই প্রদেশের রাজধানীর নাম। আর প্রতিটি প্রাদেশিক রাজধানী সংশ্লিষ্ট প্রদেশের কেন্দ্রীয় জেলা। সবচেয়ে বড় শহর ইস্তাম্বুল। এটি হচ্ছে তুরস্কের বাণিজ্যিক, অর্থনৈতিক ও সাংস্কৃতিক কেন্দ্রবিন্দু। তুর্কি জনগণের প্রায় ৭০ দশমিক ৫ শতাংশ লোক শহরে বসবাস করে।
আদানা প্রদেশ
আদানা প্রদেশ তুরস্কের একটি প্রদেশ যার আয়তন ১৪.০৩০ বর্গ কিলোমিটার। আদানা প্রদেশ তুরস্কের দক্ষিণাঞ্চলে ভূমধ্যসাগরের তীরে অবস্থিত। এর পশ্চিমে মেরসিন, দক্ষিণ-পূর্বে হাতায়, পূর্বে ওসমানিয়ে, উত্তরপূর্বে কাহরামানমারাশ, উত্তরে কায়সেরি এবং উত্তর-পশ্চিমে নিদে প্রদেশ অবস্থিত। আদানা প্রদেশের প্রশাসনিক অঞ্চল হল আদানা। এই প্রদেশটি চুকোরোভা অঞ্চলের অন্তর্গত।